Papersnake/gushiwen huggingface dataset:
和梦得夏至忆苏州呈卢宾客
白居易（唐代）

忆在苏州日，常谙夏至筵。粽香筒竹嫩，炙脆子鹅鲜。

水国多台榭，吴风尚管弦。每家皆有酒，无处不过船。

交印君相次，褰帷我在前。此乡俱老矣，东望共依然。

洛下麦秋月，江南梅雨天。齐云楼上事，已上十三年。
短歌
聂夷中（唐代）

八月木阴薄，十叶三堕枝。人生过五十，亦已同此时。

朝出东郭门，嘉树郁参差。暮出西郭门，原草已离披。

南邻好台榭，北邻善歌吹。荣华忽销歇，四顾令人悲。

生死与荣辱，四者乃常期。古人耻其名，没世无人知。

无言鬓似霜，勿谓事如丝。耆年无一善，何殊食乳儿。
答边信（一作代答边信同心结）
长孙佐辅（唐代）

征人去年戍辽水，夜得边书字盈纸。挥刀就烛裁红绮，

结作同心答千里。君寄边书书莫绝，妾答同心心自结。

同心再解心不离，书字频看字愁灭。结成一夜和泪封，

贮书只在怀袖中。莫如书字故难久，愿学同心长可同。
和酬罗达则
郭钰（元代）

闻君酿酒满春瓮，净洗深杯候客过。听雨山楼烧烛短，扫云石客写诗多。

门生传草当先到，畸客飘蓬不共哦。稍待秋高凉月夜，相从细问法如何。
偈颂一百零二首
释绍昙（宋代）

三伏走人间，炎范汗如雨。
非无休歇时，亦无栖泊处。
拄杖子，脊梁生铁铸，
浩浩尘中能辨主。归来息影翠微深，
抹月披云，截断千差路。
次韵德麟吴越山水
陈师道（宋代）

吴山那可说，已觉心耳静。
忍事如忍欲，可遏不可骋。
人生如此耳，黄白满朝镜。
宁怀斗升粟，不理东南艇。
君从湖上归，颇说寒事竟。
沙草柔动色，溪喧鱼不定。
烦君冰玉句，缓作江湖兴。
君诗如静女，妙绝人所敬。
不更风雨秋，下有桃李径。
试写孤竹君，名成三绝郑。
送友赴试钜野送之西门时方有外舅之戚极目无聊归不得卧作诗五首却寄以风云入壮怀为韵 其一
葛胜仲（宋代）

三吴炊未熟，祗命挈挈东。铅刀一何补，粮食赋頖宫。

寥寥坐空庐，寂寞如扬雄。引脰望南境，不及马牛风。

何如广文饭，终岁与子同。年颜吾老矣，痴愚心尚童。

子虽齿发少，操行一老翁。岂独友于厚，政赖博我功。

儒玄各精诣，衮衮倾谈丛。欲知不常处，乃在阿堵中。
玉楼春
佚名（宋代）

蓂开五叶。正是瑶池逢诞节。昨夜观星。南极边头婺女明。
家邻九曲。寿比群仙何待祝。满劝金锺。但问蟠桃几度红。
江亭饯别赠袁太守德宏
白圻（明代）

荣捧麟符出帝京，汉中千里得专城。云横栈道侵天碧，江泻巴陵漱石清。

地辖三方归统制，山围四境足农耕。承平好展匡时略，不使文翁独擅名。
次蒲尉韵
李石（宋代）

斯言诚虚筌，遮眼漫盈纸。
冷暖当自知，此味如饮水。
谁肯落骄荣，还来共枯悴。
待渠转船头，著力与风值。
最怜气炎炎，可上不可下。
青天与白日，信有覆杯夜。
空林鸟雀喧，村巷牛羊窄。
童子候檐楹，喜此扣门客。
客来踏青苔，曳杖入林薄。
只许老梅官，谓我门无杂。
我贫无娱客，相视笑不止。
向来诸阮间，容我亦与此。
陶然见天真。客亦怜我醉。
罢休明复来，酒贱肯勤置。
蝶恋花 丙寅寒夜与宛君谈君庸流落相对泣下而作
张倩倩（明代）

漠漠轻阴笼竹院，细雨无情，泪湿桃花面。

落叶西风吹不断，长湿流尽残红片。

千遍相思才夜半，又听楼前，叫过伤心雁。不恨天涯人去远，三生缘薄吹箫伴。
作乐导水 其二十二 调水芙蓉不花
许有壬（元代）

南土风宜陆地莲，移根培植不能妍。世间久绝司花手，却道殷韩是偶然。
长安夜月
杜牧（唐代）

寒光垂静夜，皓彩满重城。万国尽分照，谁家无此明。

古槐疏影薄，仙桂动秋声。独有长门里，蛾眉对晓晴。
偈颂三十六首
释如珙（宋代）

哇地一声诸境现，周行七步更多能。
老僧不是多饶舌，要与诸人绝谓情。
品令
吕渭老（宋代）

绣衣未整。傍窗格、临清镜。新霜薄雾，这下几日，阴晴不定。欲插黄花，心事又还记省。

去年香径。共粉蝶、闲相趁。宝香玉珮，暗解付与，多情荀令。何日西楼，重见暮帆烟艇。
送王尊师归蜀中拜扫
王维（唐代）

大罗天上神仙客，濯锦江头花柳春。

不为碧鸡称使者，唯令白鹤报乡人。
次韵题清风亭
释德洪（宋代）

特筑飞台丈室傍，便惊形胜发天藏。登临时作一声啸，已觉翛然两袖凉。

待月拭除昏雾色，看云入得野花香。君看抖擞铃幡意，欲替禅翁为举扬。
即事
释居简（宋代）

一点春深燕子泥，卷帘不记燕归时。牡丹又逐朝霞散，亟课残经更不知。
徐州戏马台
罗宾王（明代）

鸿沟分据楚天开，一吒横鞭独上台。濉水漫誇调马去，砀山谁信斩蛇回。

孤城日落寒烟积，古渡人归暮角催。南望长桥莫回首，隔河空见雁飞来。
二月上浣会制司幕属和孟诚之制参韵
袁说友（宋代）

三刀入梦乡，远作益州镇。
空怀十驾念，那复一篑进。
心劳政自十，愧彼东郊尹。
得人盛乌幕，澹台不由径。
竞效有用学，一扫虚名徇。
雍容三语掾，文润相涵映。
一樽聚群彦，坐乏黄封印。
开怀纵清酌，词锋凛篆隽。
春花自开落，醒醉百念静。
谈笑吐胸臆，宁较名与分。
矧兹宾客贤，讼过便退听。
吾侪东与西，邂逅喜滋甚。
惜也民菜色，旦旦急荒政。
及兹雨膏麦，觞咏是招聘。
我方道州考，盍抗归老论。
早上竹笮船，故园松菊盛。
茅
李峤（唐代）

楚甸供王日，衡阳入贡年。麏包青野外，鸱啸绮楹前。

尧帝成茨罢，殷汤祭雨旋。方期大君锡，不惧小巫捐。
陶渊明云三径就荒松菊犹存盖以菊配松也余读而感之因赋此诗
陆游（宋代）

菊花如端人，独立凌冰霜。名纪先秦书，功标列仙方。

纷纷零落中，见此数枝黄。高情守幽贞，大节凛介刚。

乃知渊明意，不为汎酒觞。折嗅三叹息，岁晚弥芬芳。
勖曹生
卢鉟（唐代）

桑扈交飞百舌忙，祖亭闻乐倍思乡。尊前有恨惭卑宦，

席上无憀爱艳妆。莫为狂花迷眼界，须求真理定心王。

游蜂采掇何时已，只恐多言议短长。
送僧归华藏
释道宁（宋代）

禅人告别欲南归，卷衲和云伴锡飞。
脚下路穿华藏界，何须待叩吉祥机。
四月望日自孝悌坊迁冠盖孙氏第
张耒（宋代）

青芜满古城，白日照大泽。
街荒鸡犬闹，市远喧哄寂。
中有腾腾者，淮阳四年客。
坐偷太仓粟，稳睡而饱食。
平生愿陈力，衰老困逼迫。
何曾一可意，但有百无益。
偷安浅夫志，苟且志士惜。
穷通有天理，誓不安苟得。
朱阳方肇序，春去无辙迹。
怅此复几时，抚事三叹息。
南雄八景诗 其七 阴晴塔影
程文表（元代）

浮屠千尺起层层，半入虚无看不明。月转黄昏移石笋，露垂清晓滴金茎。

孤棱直压花阴重，斗角横铺水面轻。几度攀缘临绝顶，倒身翻与地相平。
送表侄达师归鄱阳
徐铉（宋代）

故乡禾黍世亲稀，中表相寻只有师。
惆怅离怀向何许，鄱阳湖上叶飞时。
秦中
李鼎元（清代）

历尽奇山到雍州，凤凰声出杜鹃收。中原霸业归前汉，上古王风属武周。

天险难依星北拱，地灵有恨水东流。潼关四扇堂堂在，为说兴亡欲白头。
直舍新辟西窗二首
孔武仲（宋代）

推倒西墙平日功，暑天饶作一窗风。
人间岂有炎凉隔，只在施为向背中。
中秋夜坐
连文凤（宋代）

寂寞无如此夜坐，西窗剪烛读离骚。
可邻尘世多风雨，天柱峰头月正高。
渡黄浦至平湖
秦瀛（清代）

春申浦口午潮生，及到斜阳潮始平。风便东湖挂帆去，弄珠楼上笛三更。
咏史二首 其一
沈钦圻（清代）

卧薪尝胆日，纵饮擘笺时。但识凭江险，而忘厝火危。

一堂争洛蜀，四镇角熊罴。此日王夷甫，清言或未宜。
杂感
陆游（宋代）

劝君莫识一丁字，此事从来误几人！输与茅檐负暄叟，时时睡觉一频伸。
望峨嵋山作
晁公溯（宋代）

普贤大开士，神足靡不周。
世人妄指此，象驭昔所留。
愿观百亿身，奔走数十州。
见者喜称快。不见默怀羞。
纷纷相矜夸，隐晦盖有由。
正如官肆赦，尽出系中囚。
岂其得预闻，皆可除愆尤。
一方每惊动，千乘时往游。
返为斯民劳，实贻开士忧。
我师寒山子，丰干非同流。
初夏出游
陆游（宋代）

早缘疏拙遂归耕，晚为沉绵得养生。
药鑱钓竿缘已熟，海村山养眼偏明。
安西万里人何在？广武千年恨未平。
但使莲峰归路稳，亦无闲手揖公卿。
芳渚秋零小卷
释居简（宋代）

沙明石老水收痕，零露寒生宿莽根。欲尽夕阳秋态度，莫添白鸟破烟昏。
恭谢庆成诗十阕
武衍（宋代）

乐奏仙韶进寿觥，觚棱风细宝香清。
隔帘微见龙颜启，缘是优人有笑声。
题族兄马子英进士梅花
丁鹤年（元代）

池馆春深看牡丹，五陵车马隘长安。谁知凛凛冰霜际，却是梅花守岁寒。
次韵艾主管约同居酬唱
周紫芝（宋代）

老年无句上诗坛，晚向荆州始识韩。马历险艰知足健，树从黄落见根蟠。

不妨论好同胶漆，已复书盟在肺肝。许我三冬共灯火，不须冲雨过苏端。
和题东湖
祖无择（宋代）

晴烟羃幂澹湖光，势胜居然占一方。拂水万丝杨柳弱，倚风千盖芰荷香。

纵游闲泛兰舟稳，半醉狂眠石席凉。公退每来须度日，却疑身出利名乡。
经宿受降城 其一
张岳（明代）

老夫越吏姓名通，衔璧牵羊事不同。圣代神灵跨往昔，南天万不尽朝东。

荒山故垒笼寒月，征马孤嘶自晚风。读罢穹碑一怅望，螭头飞动欲腾空。
凤凰山吊南宋故宫
文静玉（清代）

凤凰山下凤凰门，南宋宫庭辇道存。八桂玉堂秋有迹，万松金阙翠无痕。

披香阁圮春云散，洗粉池空暮雨昏。何处残山留一角，夕阳凝望最销魂。
春意渐深送客至山麓田舍来往道中复逢法上人
释正觉（宋代）

隔年相逢瘦惊许，风立溪头少时语。
缄情客上钓鱼矶，四面垂云一蓑雨。
田家
刘子翚（宋代）

长空淡淡如云扫，暮过田家风物好。
耕犁倚户寂无人，饥牛卧啮墙根草。
送友人还乡
章懋（明代）

东风送客都门外，祖道纷纷集冠盖。仗剑樽酒惜解携，长歌激烈心感慨。

江南二月春融融，画桥烟柳颦新黛。万里风波一棹归，停桡时听莺声碎。

故园回首别经年，匡庐山色青青在。多君自是尚书孙，旧业箕裘莫轻废。

人生功名须壮时，驹隙光阴不相待。早修六翮奋秋空，肯随斥鴳蓬蒿内。

交亲不用嗟别离，看花有约重相会。纵横礼乐策三千，明年独向丹墀对。
野庵分题 茶香
史浩（宋代）

灵芽雨后发幽丛，剩馥先令鼻观通。战退睡魔三百万，枪旗果解立奇功。
依韵和图南五首·大桃途次见菊
文同（宋代）

英英寒菊犯清霜，来伴山中草木黄。
不趁盛时随众卉，自甘深处作孤芳。
其他烂漫非真色，惟此氤氲是正香。
却念白衣谁送酒，满篱高兴忆吾乡。
庐山谣用李韵
邵宝（明代）

庐山倚南极，乾坤一高邱。绝顶有佳处，可作仙人楼。

诏书命我访奇品，等閒却遂平生游。白鹿洞在五老傍，我来讲席重铺张，青云见彩霞生光。

玉声左右泉不断，我行东峰涧有梁。眼明还直西南望，澄湖烟水俱苍苍。

不知乘舟者谁子，望我应恨天衢长。庐山如庐几万间，与仙作主去复还。

黄尘滔滔似海水，此山即是蓬莱山。载歌唐人诗，我句亦时发。

九江秀色行揽之，楚帆风送飞鸿没。五老五老真有情，万峰之中独自成。

何时拄杖往参立，上呼群仙下紫京。笑攀北斗挽银汉，共洗浊世邻太清。
绍兴十年发皇太后册宝八首
佚名（隋代）

肃肃东朝，帝隆孝治。
猗欤丕称，宝册斯备。
皇扉国闢，导迎庆瑞。
德万太任，有周卜世。
水龙吟 至顺癸酉九日秋与亭赋
许有壬（元代）

一亭飞出层霄，昔人似为登高办。双眸千里，茫茫宇宙，滔滔江汉。一片秋光，青山红树，断云斜雁。想人生尘世，难逢开口，但酬节、何多汉。细数年年今日，误清欢、半因羁宦。迩来心事，无惭猿鹤，更齐鹏＊。华发新添，黄花任笑，乌纱频岸。且一尊倾倒，不须醉后，把茱萸看。
题耕织图二十四首奉懿旨撰 其五 五月
赵孟頫（元代）

仲夏苦雨乾，二麦先后熟。南风吹陇亩，惠气散清淑。

是为农夫庆，所望实其腹。沽酒醉比邻，语笑声满屋。

纷然收穫罢，高廪起相属。有周成王业，后稷播百谷。

皇天贻来牟，长世自兹卜。愿言仍岁稔，四海尽蒙福。
妾薄命
白玉蟾（宋代）

长天云茫茫，流水去不返。
寂寥不可呼，死者日已远。
旧事常在不，思之辄泪眼。
修昼劳怅想，寒夜百展转。
梦里时相逢，醒后细思忖。
门前青衿子，相愿吾安忍。
罗衣叠空箱，久矣废檀板。
月明燕子楼，风清荷花馆。
置之勿复道，此念增缱绻。
自怜妾薄命，鸳衾为谁暖。
冉冉冥中魂，尚或暗相管。
邻家琴声悲，精爽竟难挽。
残句：风雨江城暮
王禹偁（宋代）

风雨江城暮。
八月望日深衣抱高庙御琴
王奕（元代）

秋日晖晖兮槐市成林，白鸠关关兮汉柏阴阴。杏坛高兮几寻，奠桂酒兮孤斟。

苍梧不可呼兮犹得抱南风之琴。哀颜夭之不永兮，伤哉兮遗音，契千古兮遐心。

归兮归兮，乃今不负吾衣之深。
述怀 其二
王权（清代）

六经于人事，细大无不赅。汉尚专经学，余绪成吏才。

醇风在朝专，恺泽周草莱。后贤扫训诂，析理穷胚胎。

语录日蕃衍，闻道人人皆。实事反遗弃，政俗熊无颓。

呜呼流派别，源远谁当回。
减字木兰花
沈瀛（宋代）

不能者止。百念灰心无所喜。暖日和风。手把奇文诵数通。

老来日酒。欲保残生期养寿。少恕予何。近日衰翁病觉多。
虞美人二首 其二
项鸿祚（清代）

碛云寒结胭脂紫，立马王嫱里。枣林一抹乱鸦啼，啼到打更时枣、更凄凄。

红酥手与黄滕酒，往事空销瘦。燕姬拢袖压琵琶，不许离人今夜、不思家。
句
谌祜（宋代）

巴云秋景薄，汉月夜光寒。
雪晴归自湖团 其二
韩淲（宋代）

瓦沟残雪滴春风，剩水残山淡蔼中。禽鸟不知人意老，数声啼落野梅红。
木兰花慢·立秋夜雨送梁汾南行
纳兰性德（清代）

盼银河迢递，惊入夜，转清商。乍西园蝴蝶，轻翻麝粉，暗惹蜂黄。炎凉。等闲瞥眼，甚丝丝、点点搅柔肠。应是登临送客，别离滋味重尝。
疑将。水墨画疏窗，孤影淡潇湘。倩一叶高梧，半条残烛、做尽商量。荷裳。被风暗剪，问今宵、谁与盖鸳鸯。从此羁愁万叠，梦回分付啼螀。
和全父弟九华峰
阳枋（宋代）

舟子偏惊拍岸风，不论蜀艇与南郍。
片帆催落梅根渚，天际池山出九峰。
杂言
艾性夫（元代）

燕赵多佳人，珠华炫天街。
郑鲁有游女，折杨弄青梅。
春风趁姿有，谐笑争徘徊。
幽闺有仇丑，修洁不自媒。
缝布以为裙，断荆以为钗。
（左角右奢）沙事机杼，蓬沓蒙烟埃。
谁将好德心，为尔停渐台。
吕郎治先以职事至常山县不敢越境以书致两郡
曾几（宋代）

子到常山县，饶阳有敝庐。
相望百里地，空得数行书。
睡思茶料理，愁怀酒破除。
新秋即在眼，过我定何如。
任邱道中值雪赠权邑宰曹弋取道曹河间同僚也 其一
赵鼎臣（宋代）

骅骝终日在道路，鹦鹉一生遭网罗。诸公但欲选才耳，明府其如多事何。

釜中烹鱼莫仓卒，车下叩角徒悲歌。寄书请问皇华使，今日谁堪政事科。
有约登天平绝顶者行至龙门力惫而止
王鏊（明代）

峭峰突起万㠝岏，闻有仙扃惜未观。胜事有怀行独往，悬厓无未坐长叹。

龙门已觉吴天隘，剑阁谁云蜀道难。安得我身生两翼，凌风直上谢蹒跚。
书殿赐宴应制
徐安贞（唐代）

校文常近日，赐宴忽升天。酒正传杯至，饔人捧案前。

玉阶鸣溜水，清阁引归烟。共惜芸香暮，春风几万年。
凉夜有怀（自此后诗并未应举时作）
白居易（唐代）

清风吹枕席，白露湿衣裳。好是相亲夜，漏迟天气凉。
送李伯开归泰和兼谂其尊人自得在楚
陈子壮（明代）

倒屣逢王粲，称诗似法曹。几何辞白发，虚此问绨袍。

短策从孤往，清琴莫浪操。知君江路熟，还望楚云高。
方学士招饮不赴
金涓（元代）

我在林间鹿与群，君为天上玉麒麟。莫将綵树灯前酒，来醉梅花月下人。

白屋不生三阁梦，青山那识五陵春。行吟每到看松处，自有渔樵作主宾。
和万舍人折赠蜡梅韵
虞俦（宋代）

问讯江梅意未回，少林横出不知裁。
争先赖有园夫报，折赠空惊驿使来。
疎影暗香宁是伴，蜡言栀貌未须媒。
主人闻说归朝近，且趁眉间喜色开。
训世孝弟诗十首 其六
邵雍（宋代）

子孝亲兮弟敬哥，天时地利与人和。莫言世事常如此，堪叹人人有几何。

满眼繁华何足贵，一家安乐值钱多。奇哉让梨并怀橘，子孝亲兮弟敬哥。
种松得徕字（其四在怀古堂，其六在石经院。
苏轼（宋代）

春风吹榆林，乱荚飞作堆。
荒园一雨过，戢戢千万栽。
青松种不生，百株望一枚。
一枚已有馀，气压千亩槐。
野人易斗粟，云自鲁徂徕。
鲁人不知贵，万灶飞青煤。
束缚同一车，胡为乎来哉。
泫然解其缚，清泉洗浮埃。
枝伤叶尚困，生意未肯回。
山僧老无子，养护如婴孩。
坐待走龙蛇，清阴满南台。
孤根裂山石，直干排风雷。
我今百日客，养此千岁材。
（时去替不百日。
）茯苓无消息，双鬓日夜摧。
古今一俯仰，作诗寄余哀。
题鱼尊师院
贾岛（唐代）

老子堂前花万树，先生曾见几回春。

夜煎白石平明吃，不拟教人哭此身。
出独山湖至江口作
姚鼐（清代）

初日澄前陂，馀阴澹岩曲。清流杳终古，宛此媚幽独。

烟消净衰草，风来振疏木。移舟度云影，停桡玩空渌。

理味后人踪，兴与前游属。托世楚云里，孤怀亮自足。
寒食日过荆山
梅尧臣（宋代）

山邮虽禁火，岭树自生烟。
鸣咽同归橹，悲哀欲问天。
泣亲非泣玉，流泪剧流泉。
春鮆横刀脍，何心更食鲜。
感兴五首
于石（宋代）

吴起为鲁将，杀妻殊不仁。
乐羊伐中山，食子太无情。
功名苟为重，骨肉无乃轻。
以此谋富贵，何如甘贱贫。
沛丰三尺剑，抵掌收楚秦。
未央玉卮寿，以功骄父兄。
惜哉一杯酒，终愧一杯羹。
与洞照禅人
释道颜（宋代）

拔出赵州舌头，去却当门荆棘。
归家倒卧横眠，冷笑奔南走北。
长江万里图
周准（清代）

江气溢青练，江涛走虚堂。风吹江草杜若香，江源万里遥相望。

我昔经行武昌岸，计程未及江之半。天清鄂渚见千里，惟有巴船出云汉。

楚塞别来三十载，披图忽睹全蜀在。巴水盘回控峡山，拂云带雨苍茫间。

鼍鸣鲛宫猿啸岭，惊浪不碍渔舟闲。十二峰高如可攀，云旗恍睹神女还。

反思往日游趾窄，异境未极空惋惜。白虎关，黄牛驿，引我梦魂重挂席，《竹枝》歌罢江天碧。
塞外寄张侍御
姚鹄（唐代）

千里入黄云，羁愁日日新。疏钟关路晓，远雨寒山春。

南眺有归雁，北来无故人。却思陪宴处，回望与天邻。
寄舍弟
孔平仲（宋代）

西园草碧色，南湖水绿波。五云亭上意，争奈艳阳何。
水龙吟（次陈君衡见寄韵）
周密（宋代）

燕翎谁寄愁笺，天涯望极王孙草。新烟换柳，光风浮蕙，余寒尚草。倚杖看云，翦灯听雨，几番诗酒。叹长安倦客，江南旧恨，飞花乱、清明后。

堤上垂杨风骤。散香绵、轻沾吟袖。曲尘两岸，纹波十里，暖蒸香透。海阔云深，水流春远，梦魂难句。问莺边按谱，花前觅句，解相思否。
读文与可集效其体送新邛州范宗丞
项安世（宋代）

邛州官多书，大字宜眵昏。中有与可集，瑶琨贮金盆。

王郎以赠我，读之泪纷纷。每到和苏作，姓诡字亦谖。

多称苏子平，或号胡使君。家侯马之谱，其事盖有云。

是时党祸起，无敢交苏门。子孙抱遗稿，涂改仍窜焚。

至今集中字，舛驳难具论。最怜黄楼赋，一字今不存。

哀哉谁作俑，见此伤人魂。君今当清时，往驾刺史辕。

万一布宣暇，再三修此文。
惆怅吟
张泌（唐代）

秋风丹叶动荒城，惨澹云遮日半明。
昼梦却因惆怅得，晚愁多半别离生。
江淹彩笔空留恨，壮叟玄谭未及情。
千古怨魂销不得，一江寒浪若半平。
卜算子
熊象慧（清代）

杨柳弄轻柔，花落人消瘦。杜宇声声听已愁，况是黄昏候。

新月自娟娟，不似眉痕皱。晓起临妆学画伊，得展愁容否。
题红梅
胡奎（元代）

东方风来吹碧雪，群妃醉蹋瑶池月。中有仙人萼绿华，珠佩霓裳最清绝。

别来仿佛三千年，綵云梦隔蓬莱天。蓬莱宫中花鸟使，几见海水为桑田。

东家步障霞绡暖，不惜千金买池馆。春归红叶玉箫閒，月冷海棠银烛短。

何如托根王君家，不学人间儿女花。昨日刘郎笑相赠，天台有约饭胡麻。
寄题赵尉若钰兰所六言四首
刘克庄（宋代）

高标可敬难狎，幽香似有如无。
世间少别花者，海上多逐臭夫。
秘魔岩 其一
孙传庭（明代）

夙慕灵岩胜，扶筇共客探。危崖悬佛宇，峭壁嵌僧龛。

鹤舞高松健，龙眠古洞酣。幽踪藏绝顶，扳陟独余堪。
依韵奉和司徒侍中辛亥上巳会许公亭
强至（宋代）

许开壮观旧平津，今日还延相阁宾。
茅社一临封国地，花亭三见禊杯春。
随车和气蒙鱼鸟，即席高吟动鬼神。
西北连年参幕府，东风长忝从游人。
画堂春令
王诜（宋代）

画堂霜重晓寒消，南枝红雪妆成。卷帘疑是弄妆人。粉面带春醒。

最爱北江临岸，含娇浅淡精神。微风不动水纹平。倒影斗轻盈。
八闽陈季长西蜀喻赓三入山
释函是（明代）

海岛茅庵门半开，何人一棹趁秋来。黄花满地惭无酒，青涕垂膺懒拨灰。

云里有家非剑阁，山中无梦俨南台。相期未尽千秋业，回首西风松柏哀。
瑞泉庵
苏钦（宋代）

当年正觉此韬藏，岩穴于今尚有光。
特特扪萝访遗迹，龙神何事报支郎。
送客野外始见春物萌动
宋祁（宋代）

苑路高高雪作泥，始知春信到芳蹊。
绿波水暖鱼腮骤，缥色陂长麦首齐。
万里碧云随望合，半规红日有情低。
榆牙柳目相看数。枉是回肠付解携。
海棠春 其一 晚妆和阮亭韵
尤侗（清代）

更衣斗帐流苏响。拂舞镜、垂垂丝网。一片美人云，弄影秋波漾。

小鬟帮衬新兴样。梳掠罢、口脂相赏。飞鬓恼春风，莫放罘罳敞。
和黄鲁直游百花洲盘礴范文正公祠下以生存华屋处零落归山丘为韵赋十诗 其六
夏倪（宋代）

梦回四贤篇，长风吹人醒。嗟哉不我见，泪与秋露零。
二月十五日
张耒（宋代）

春风扬尘春日白，衡门向城人寂寂。
淮阳三月桃李时，街头时有卖花儿。
老人卧稳起常晚，欲强出游心独懒。
一尊美酒酬芳菲，老大不及年少时。
赠虎丘僧道辉游天台二首
周文璞（宋代）

少小即精勤，参禅复著文。
香薰滬渎像，茶酹武丘坟。
入定山猿见，吟诗海鹤闻。
幽情正迢递，又拜石桥云。
偈颂一百二十三首
释祖钦（宋代）

晨朝吃粥，斋时吃饭，
人人尽知有。开单展钵，
拈匙放筯，一一不借他人手。
左名扬自泽州至京使人传语
鱼玄机（唐代）

闲居作赋几年愁，王屋山前是旧游。
诗咏东西千嶂乱，马随南北一泉流。
曾陪雨夜同欢席，别后花时独上楼。
忽喜扣门传语至，为怜邻巷小房幽。
相如琴罢朱弦断，双燕巢分白露秋。
莫倦蓬门时一访，每春忙在曲江头。
题寒梅图
罗泽南（清代）

冉冉寒香渡水涯，溪南溪北影横斜。含情最耐风霜苦，不作人间第二花。
赠嵩山焦炼师
李白（唐代）

二室凌青天，三花含紫烟。
中有蓬海客，宛疑麻姑仙。
道在喧莫染，迹高想已绵。
时餐金鹅蕊，屡读青苔篇。
八极恣游憩，九垓长周旋。
下瓢酌颍水，舞鹤来伊川。
还归空山上，独拂秋霞眠。
萝月挂朝镜，松风鸣夜弦。
潜光隐嵩岳，炼魄栖云幄。
霓裳何飘飖，凤吹转绵邈。
愿同西王母，下顾东方朔。
紫书倘可传，铭骨誓相学。
二子
陆游（宋代）

两楹梦後少真儒，毁誉徒劳岂识渠？孟子无功如管仲，杨雄有赋似相如。
敬王事业知谁继，准易工夫故不疏。
孤学背时空绝叹，白头穷巷抱遗书。
皇雅十首·《天监》四章
尹洙（宋代）

淮潞弗虔，卒汙叛迹。
戎辂戒严，皇威有赫。
彼寇诖民，吾勇其百。
殄厥渠魁，贷其反侧。
山居诗
释延寿（宋代）

焦翼枯鳞成底事，分明可验莫愁哉。
君恩只可量功受，世利应愁任运来。
岂信败从成处得，谁知荣是辱边媒。
但看越分殊求者，唯向身中积祸胎。
东坡公以种松法授都梁杜子师并为作诗子师求
晁补之（宋代）

长锥散子岩岩遍，短竹扶条岁岁添。
待得烹茶有松叶，不应更课木奴缣。
寄常一上人
皎然（唐代）

雁塞五山临汗漫，云州一路出青冥。

何因请住嘉祥寺，内史新修湖上亭。
四皓
徐钧（宋代）

避乱商山且茹芝，遽因厚币起幽栖。
母强子弱几危汉，悔杀先生一出低。
悼亡九首
张耒（宋代）

千行垂泪对风烟，万事伤心儿女前。
晓镜不须催白发，潘郎秋鬓久萧然。
送裴仲谟
秦观（宋代）

君才出于德，妙高如匠石。但见广厦成，不见斧斤迹。

厚为诸兄奉，自奉颇云啬。三生阳亢宗，薄俗有惭色。

汝南古佳郡，月旦评一易。尔来似扬州，不办龙蜥蜴。

短簿髯参军，喜怒移顷刻。正平竟获免，实我文举力。

念公当乖隔，忧思如纺绩。耻为儿女仁，到此泪横臆。

熙朝大烹饪，贤者不家食。朝为郡县吏，暮作台省客。

矧闻诸法从，久欲荐言责。去去勿重陈，九万自此击。
赠渔者
胡曾（唐代）

不愧人间万户侯，子孙相继老扁舟。往来南越谙鲛室，

生长东扁识蜃楼。自为钓竿能遣闷，不因萱草解销忧。

羡君独得逃名趣，身外无机任白头。
送温陵张永卿都督迁官成都
费以矩（清代）

潕溪芳树望迢遥，酒酌骊歌送客舠。门下指挥唐彍骑，尊前谈笑汉嫖姚。

龙旗晓渡三都水，虎帐春开万里桥。想到岷峨佳气郁，筹边久待李文饶。
寄游良臣五绝 其二
欧阳澈（宋代）

阘茸闾阎数米炊，耳根舆议噪蛙卑。那知别得琴中趣，五斗犹惭为折枝。
雪湖池上新筑
释居简（宋代）

疏绮闯冰池，苔封老石矶。鱼方深避钓，鸥亦早忘机。

涤研融残雪，观书竞夕霏。春风长似旧，还趁雪中归。
送张郎中副使赴泽潞
姚合（唐代）

晓陌事戎装，风流粉署郎。机筹通变化，除拜出寻常。

地冷饶霜气，山高碍雁行。应无离别恨，车马自生光。
送张无梦归天台
崔希范（唐代）

孤云须信少常期，未作祯祥又欲归。
霖雨祇宜滋大旱，山川终称养沈机。
夜寒放意文章险，春尽平心笋蕨肥。
若是蒲轮重到日，让辞牋表莫重飞。
送崔拾遗赴阙
朱庆馀（唐代）

清貌凌寒玉，朝来拜拾遗。行承天子诏，去感主人知。

剑佩分班日，风霜独立时。名高住不得，非与九霄期。
寄卢俨员外秋衣词
于鹄（唐代）

寄远空以心，心诚亦难知。箧中有秋帛，裁作远客衣。

缝制虽女功，尽度手自持。容貌常目中，长短不复疑。

斜缝密且坚，游客多尘缁。意欲都无言，浣濯耐岁时。

殷勤托行人，传语慎勿遗。别来年已老，亦闻鬓成丝。

纵然更相逢，握手唯是悲。所寄莫复弃，愿见长相思。
偈颂一一二首 其四十八
释清远（宋代）

收得本名度牒，踏遍自己山川。闻有龙门长老，走来学道参禅。

恁么惺惺汉子，如何立地瞌眠。忽然睡醒眼开，元来天生自然。
登千峰榭
陆游（宋代）

飞观危栏缥缈中，聊将醉眼送归鸿。
一生未售屠龙技，万里犹思汗马功。
王衍诸人宁足责，姜维竖子自应穷。
他年吊古凭高处，想见清伊照碧嵩。
揽照
文同（宋代）

耻将衰晚竞青春，强把圆波拂晓尘。
自笑年来须鬓白，王昭不解作官人。
北庭都护行为武勇公奎将军作
蒋业晋（清代）

南山有竹直不扶，括羽镞砺怀以须。渥洼之马龙为徒，星精下降天闲储。

人物绝类禀自殊，济时英杰生非虚。惟公大将行则儒，忠信甲胄体用如。

火不能爇水不濡，出险入险同坦途。往者滇海甲天诛，急枪怒马千人呼。

譬若独鹗摧群乌，诗歌召虎平淮徐。一人知己无双誉，远移节钺天山隅。

轮台四野黄云徂，长风卷沙雪片粗。蕃羌射生饮酪酥，每借游牧窥边虞。

秋狝冬狩军政符，六钧弓注金仆姑。壮士一一勇贾余，围场霹雳声连珠。

飞者走者歼且屠，群獠惊窜如鼪鼯。烽台绝焰鼓不桴，经营荒漠垂久图。

耕屯悉力劳征输，南接高昌北伊吾。糗粮车乘随地需，远近徵调难牵拘。

斟酌多寡善因除，公之叱咤风云驱。直入虎穴无趑趄，公之平易阳和舒。

水清或恐无大鱼，一规定远筹边谟。期年化洽车民苏，玉门关外春来初。

纤纤柳色云中铺，龙城清霁侔皇都。我来远戍同集枯，瞻望弗及空欷歔。

长城之倚广厦居，先声已浃人肌肤。结绿青萍抱区区，有怀欲吐难陈书。

星云垂象昭天衢，回鹘利见占岂诬。文武为宪词非谀，北庭都护如公无。

吁嗟乎，北庭都护如公无。
闻蝉五绝句奉呈诸幕友 其一
曾丰（宋代）

炎帝乘风驭气行，前驱警跸羽仙轻。胸中一部钧天乐，吐作衙官唱道星。
赋得浦口望斜月，送皇甫判官
钱起（唐代）

起见西楼月，依依向浦斜。动摇生浅浪，明灭照寒沙。

水渚犹疑雪，梅林不辨花。送君无可赠，持此代瑶华。
暇日偶题
四锡（宋代）

年来吟鬓已星星，乌石谿边叶又零。
帘下孤灯删草奏，窗间叠嶂读茶经。
瘴乡怕袭山岚毒，野艇嫌冲水雾腥。
天末岂忘归去意，白云掩映数峰青。
秣陵
仇远（元代）

凿山疏水出长江，王气如何可厌禳。
后五百年依旧在，空教晋帝笑秦皇。
己亥年郡中夏旱遍祷群望喜有甘泽之应
杨亿（宋代）

旱魃偏为虐，阳乌益以骄。何曾柱础润，惟恐土山焦。

请祷弥增洁，阴灵亦孔昭。云兴不待族，风细欲鸣条。

隐辚雷车转，霏微雨足飘。层阴低匝野，鸿霈近连宵。

庭树含佳色，村田长善苗。藓痕缘屋壁，泉脉吐山椒。

辙鲋那忧涸，园蔬岂待浇。官渠逗水急，客路裛尘销。

掾吏阶前贺，耕夫垄上谣。秋成知有幸，岁欲近玄枵。
淮阴钓台
钱宝琛（清代）

汉家机智驭英才，国士遭逢绝可哀。一剑孤依真主去，双符虚可假王来。

庭中握手诬谁辨，卧内牧兵气早灰。他日歌风空太息，清淮古沛两荒台。
新秋同雪村
倪龙镜（清代）

我亦悲秋者，秋风尔许长。遥村鸣杵日，中夜乱蛩螀。

花下草堂闭，灯前书传香。呼童扫篱落，高韵拓清光。
江上
杜甫（唐代）

江上日多雨，萧萧荆楚秋。高风下木叶，永夜揽貂裘。

勋业频看镜，行藏独倚楼。时危思报主，衰谢不能休。
哀池鱼三十韵
谢迁（明代）

閒居学养鱼，山池故深凿。水深恣游泳，草近足馋嚼。

万物本吾与，雅志与鱼约。数罟戒无侵，微生忻有托。

旦夕坐临池，鱼乐吾亦乐。藻定预知潜，萍开忽见跃。

始舍即悠然，稍閒遂咸若。信孚久相忘，觏影不复却。

于焉得纵鳞，安用寻巨壑。虽乏化龙姿，颇异求伸蠖。

维时夏景长，当午暑气薄。梅天雨初霁，山村泽不涸。

草滓积以淤，土苴汎而恶。对时喜鱼育，藏垢恤鱼瘼。

仓卒命仆夫，黾勉施畚杓。泠渊出污槥，澄波翻溷浊。

恶臭一滥觞，中鱼如毒药。喁噞尽浮挺，于牣顿萧索。

拯救术罔功，惨怛心如灼。殃非城门及，孽自主翁作。

忧之诚太勤，爱之反为虐。揠苗嗤宋人，种树闻郭橐。

孔门贵多识，周诗每咨度。至理固难穷，细物胡不博。

愚因虑多得，事戒忙后错。优游讵知非，阅历乃先觉。

良医三折肱，失险牢著脚。一咽乃废餐，既醉识斟酌。

鱼亡池尚存，恐使成濩落。缘木复求鱼，庶用慰寂寞。
挽范千之二首
陈著（宋代）

翛然形早蜕，遗痛在家人。
手泽泣孤子，箧封悲二亲。
菟裘行计旧，牛陇窆铭新。
我亦知君者，酸心唐隩春。
赠王君诏道人
郭印（宋代）

润屋金多笑不居，却从象罔索玄珠。
千年古镜心长静，万里飞玄身自孤。
空里结空空复有，梦中占梦梦元无。
休将此语轻传泄，举世冥行少丈夫。
是午同德阳殿下张腾夫宫詹治登高之酌
郭之奇（明代）

未得黄花醉晚秋，应同素友觅高丘。白云就我摇轻爽，沧海涵天动远愁。

自古登临增感慨，祇今行止漫夷犹。且将涯角千年绪，付与樽前日夜浮。
代秘书赠弘文馆诸校书
李商隐（唐代）

清切曹司近玉除，比来秋兴复何如。

崇文馆里丹霜后，无限红梨忆校书。
悼周尧夫 其二
孙应时（宋代）

倾耳乡评旧，登门恨末繇。公今成梦觉，人共泣川流。

剡水阴功远，山堂胜具留。喜观双玉树，接武在英游。
南乡子
黄庭坚（宋代）

黄菊满东篱。与客携壶上翠微。已是有花兼有酒，良期。不用登临恨落晖。

满酌不须辞。莫待无花空折枝。寂寞酒醒人散后，堪悲。节去蜂愁蝶不知。
乙巳岁三月为建威参军使都经钱溪
陶渊明（魏晋）

我不践斯境，岁月好已积。
晨夕看山川，事事悉如昔。
微雨洗高林，清飙矫云翮。
眷彼品物存，义风都未隔。
伊余何为者，勉励从兹役？
一形似有制，素襟不可易。
园田日梦想，安得久离析？
终怀在归舟，谅哉宜霜柏。
题翟景泉空空室
陶宗仪（明代）

都门此日寄高踪，僦屋通衢岂讳穷。四壁萧然无长物，八窗豁处有清风。

居安养拙蘧庐若，绝念忘形幻泡同。方寸虚灵元不昧，漫从释部话空空。
读沈石友七虞诗感而和之七首 其七
谢元汴（明代）

春秋纪石鹢，穆子焚尪巫。市井虎蛟恣，山川鱼鹿枯。

絙弦摧柱绝，柔辔引骖敷。数顷南山豆，谁为治秽芜。
颂古十八首 其九
释师一（宋代）

鲁祖逢人面壁，老大慵懒追随。后之参徒罔测，一向打瓦钻龟。
蛱蝶
吴融（唐代）

两两自依依，南园烟露微。住时须并住，飞处要交飞。

草浅忧惊吹，花残惜晚晖。长交撷芳女，夜梦远人归。
铁釜中莲
张仲深（元代）

翠拥柔葩濯素商，谁分玉井一茎芳。根通金气秋逾盛，雨裛铅华晚更香。

埏埴有功潜土脉，凌波无步到陂塘。自知鼐鼎钧陶力，不受金茎沆瀣凉。
秋夜坐竹下口占示净成诸子四首 其一
释函是（明代）

开径岂容易，搴萝赖汝曹。閒时须得趣，忙里莫辞劳。

竹月筛空地，松风走怒涛。纵观尘世苦，无过住山高。
孟夏同沈公倚昆季暨家弟侄辈泛舟登斗姥阁宴集剧谈寓都门事带月而还集杜三十六韵
叶舒璐（清代）

我衰易伤感，忆昔少壮日。脱略小时辈，人寰可超越。

惆怅年半百，平生心已折。愁寂意不惬，赖有怀中物。

但遇新少年，老矣逢迎拙。通家惟沈氏，早通交契密。

同姓古所敦，嗣宗诸子侄。痛饮情相亲，入门高兴发。

招邀屡有期，交会未断绝。今夏草木长，甘酸齐结实。

四月熟黄梅，熏风行应律。云溪花淡淡，霁潭鳣发发。

景从陪群公，差池上舟楫。滩浅正相依，一邱藏曲折。

随喜给孤园，野寺江天豁。楼角凌风迥，仰穿龙蛇窟。

筑居仙缥缈，得非元圃裂。

泽国绕回旋，原野转萧瑟。恣意同远步，力稀经树歇。

进舟泛回溪，水深波浪阔。展席俯长流，斑白居上列。

敕厨倍常羞，嘉蔬既不一。香芹碧涧羹，经齿冷于雪。

嗜酒益疏放，剧谈怜野逸。斜晖转树腰，凉风起天末。

馀酣漱晚汀，飘萧觉素发。时复问京华，轩冕罗天阙。

南宫吾故人，时来知宦达。文章实致身，声华当健笔。

嗟余竟轗轲，江湖漂短褐。云泥相望悬，不才甘朽质。

歌长击樽破，回首肝肺热。慷慨有馀悲，欢乐曾倏忽。

此会共能几，旧游易磨灭。同人惜解携，临歧意颇切。

迟迟归路赊，江城带素月。
哭苏学使君禹十八韵
胡应麟（明代）

皂盖朱幡辟众僚，青鞋白帢问山椒。犹思藉草过三洞，尚记看花就六桥。

刬地雕戈红日驻，倚天长剑白虹飘。论心北海尊偏洽，握手西园盖未遥。

一水骤萦桐柏梦，万峰俄矗桂林标。桄榔树色浮公座，豆蔻花香扑使轺。

玉管暮挥盈洞壑，金函晨捧接烟霄。长门斗赋惊先达，宣室纡谈误早朝。

十日河梁怀并郁，经时濠濮兴难消。将因索处寻公叔，讵意飞升逐子乔。

斋老白杨情漠漠，阁残玄草意萧萧。中郎典籍悲零乱，太史篇章恨寂寥。

蹻蹑五龙飞帝阙，旌悬双鹤度神飙。胡床瀔水迷秋月，画舸钱塘咽暮潮。

国士中原时自惜，名流东域定谁骄。遗书百代鸣孤愤，大乐千年閟九韶。

潦倒酬知肠寸折，不禁寒雨堕深宵。
答友生
刘克庄（宋代）

读易参禅事事奇，高情已恨挂冠迟。
清于楚客滋兰日，贫似唐人乞米时。
家为买琴添旧债，厨因养鹤减晨炊。
君看江表英雄传，何似孤山一卷诗。
佛迹
释智朋（宋代）

石火电光中出没，崖崩只裂尚难酬。
放行一步还知不，佛是西天老比丘。
月
杜甫（唐代）

天上秋期近，人间月影清。
入河蟾不没，捣药兔长生。
只益丹心苦，能添白发明。
干戈知满地，休照国西营。
仙华山采茶诗
方凤（宋代）

轩娥遗瑞草，仙掌撑何年。
苗蕊矗空壁，殊根蟠远天。
蒙头莫可劚，垂脚或争传。
冉冉雪霜饱，亭亭风日蠲。
危哉梯鸟道，允矣获龙涎。
丛蘖杂丹鼎，湿云伴玉延。
香真千里擅，苞结三生缘。
夜荚抽雷后，春焙贡社前。
一钥滴瀼露，片碾捣和烟。
碧涧规模绝，洪州气味悬。
滑甘矜紫笋，幽馥讶青莲。
既拣兔毫点，应添蟹眼煎。
松涛生远韵，风致想真筌。
七碗赓仝咏，三篇继羽编。
醉乡已失路，摩室将逃禅。
服食益人寿，何当煮汞铅。
句 其三
王禹称（宋代）

诗情不负齐安郡，杜牧当年与我齐。
和唐宰山行
汪克宽（元代）

山县千峰叠，闾阎杂崄夷。雨香鱼拨剌，风软燕差池。

郭外耕夫耦，桑中稚子嬉。弦歌声教远，民俗变浇漓。
八月十四夜建中二三友过我清话因共把盏赏月从容谈笑语觉云容朦胧桂影淡泊端知是夕聚首骚池再谐佳会遂成四韵
欧阳澈（宋代）

冰轮初讶一分亏，结客传觞笑语迟。云汉无端藏兔影，金波恨语蘸蟾枝。

佐樽痛忆飞琼侣，染翰栽成感鬼诗。料得中秋月应朗，习池端约捧琼卮。
怀安养
释文珦（宋代）

西方清泰国，元自是吾家。
宝树千般乐，金池四色花。
同游诸伴侣，一别风年年。
有意重归去，途程本不赊。
题雪堂大研一首
周紫芝（宋代）

河间多书人共知，未见紫岩方玉池。东坡老人上天去，流落人间君得之。

宝匣初开眼光眩，相约君家与同看。麝煤霮䨴云满天，尺璧坚温玉微汗。

峨眉山高两苏出，自是斯文有秦汉。先生著书书满家，晚得穷愁坐城旦。

只今虿尾人争传，异时龟趺不须断。百年荣辱一梦馀，空与高人作奇玩。

安得大手揭阳君，为我铭此元宾研。
春怀六首怀方侯也 其三
孙绪（明代）

我罪丘山重，卧病漳河边。君才冰玉清，公庭坐鸣弦。

感君缠绵意，赠我归来篇。别后望云树，野旷飞苍烟。

春阳映高木，春花映晴川。思君不可见，对景空茫然。
赠闵督府还升南京秋官 其二
陈献章（明代）

吾闻用世心，中外无异等。何由一送公，细话东西省。
长门怨
汪琬（明代）

长门寂寞地，独坐易惊秋。罗幌金风起，纱窗碧月流。

残妆销翡翠，艳曲罢空侯。玉辇游何处，君恩不可留。
郫县春日吟
吴泳（宋代）

旧谷才登幼妇场，新蚕复出小姑忙。
书生却弄閒针线，枉学明河织女襄。
玉团儿·绿云慢绾新梳束
卢炳（宋代）

绿云慢绾新梳束。这标致、诸余不俗。

邂逅相逢，情怀雅合，全似不熟。

耳边笑语论心曲。把不定、红生脸肉。

若得同欢，共伊偕老，心事忒足。
早春
赵景淑（清代）

细雨微风漾柳丝，不知春到几多时。窥帘燕子殷勤甚，衔得花泥入砚池。
过零丁洋
文天祥（宋代）

辛苦遭逢起一经，干戈寥落四周星。
山河破碎风飘絮，身世浮沉雨打萍。
惶恐滩头说惶恐，零丁洋里叹零丁。
人生自古谁无死？留取丹心照汗青。
与韩抚干大伦八首
袁燮（宋代）

几年惯踏软红尘，终日眉攒气不伸。
每到山斋闻好语，令人胸臆便生春。
和朱引礼韵
程通（明代）

海宇清宁氛祲收，大明于赫迈虞周。天生圣主八千岁，春到皇虞第一州。

济济佩声臣北面，曈曈日色殿东头。承恩归去添诗兴，倚遍东风十二楼。
秋夜
沈天孙（明代）

虫飞纨扇早知秋，明月穿窗照画楼。
洒泪两行何处落，临风寄向故园流。
题抱琴听泉图为萧翀赋
刘崧（元代）

吁嗟乎空山抱余琴，以来归兮吾将以弹。山之洼兮石之端，我其听之兮以写猗兰。

按余徽兮作复止，风冷冷兮触宫徵。泉之流兮云中漱，鸣玉兮声淙淙，忽幽咽以下怆兮匪丝匪桐。

啼秋猿之袅袅兮，下南飞之双鸿。山中之人兮不可遇，余徘徊兮中路。

九嶷蔚兮隔烟雾，我思南风兮噫其迟暮。
点绛唇（清香莲）
王十朋（宋代）

十里西湖，淡妆浓抹如西子。藕花簪水。清净香无比。

记得曾游，短棹红云里。聊相拟。一盆池水。十里西湖似。
赠李长史歌
吴融（唐代）

危栏压溪溪澹碧，翠袅红飘莺寂寂。此日长亭怆别离，

座中忽遇吹芦客。双攘轻袖当高轩，含商吐羽凌非烟。

初疑一百尺瀑布，八九月落香炉巅。又似鲛人为客罢，

迸泪成珠玉盘泻。碧珊瑚碎震泽中，金锒铛撼龟山下。

铿訇揭调初惊人，幽咽细声还感神。紫凤将雏叫山月，

玄兔丧子啼江春。咨嗟长史出人艺，如何值此艰难际。

可中长似承平基，肯将此为闲人吹。不是东城射雉处，

即应南苑斗鸡时。白樱桃熟每先赏，红芍药开长有诗。

卖珠曾被武皇问，薰香不怕贾公知。今来流落一何苦，

江南江北九寒暑。翠华犹在橐泉中，一曲梁州泪如雨。

长史长史听我语，从来艺绝多失所。罗君赠君两首诗，

半是悲君半自悲。
郊庙歌辞。周宗庙乐舞辞。章德舞
佚名（唐代）

清庙新，展严禋。恭祖德，厚人伦。雅乐荐，礼器陈。

俨皇尸，列虞宾。神如在，声不闻。享必信，貌惟夤。

想龙服，奠牺樽。礼既备，庆来臻。
登楼值雨二首
李咸用（唐代）

共讶高楼望，匡庐色已空。白云横野阔，遮岳与天同。

数点雨入酒，满襟香在风。远江吟得出，方下郡斋东。

江徼多佳景，秋吟兴未穷。送来松槛雨，半是蓼花风。

浪猛惊翘鹭，烟昏叫断鸿。不知今夜客，几处卧鸣篷。
如梦令
刘景翔（宋代）

独立荷汀烟渚。一霎锦云香雨。似为我无情，惊起鸳鸯飞去。飞去。飞去。却在绿杨深处。
题补之梅
陆文圭（元代）

含章殿里雪中开，曾共君王索笑来。著在荒蹊枯竹畔，可知准敕号村梅。
天柱窟
林观过（宋代）

六丁擎柱上天门，石窟空遗透地根。不是溪人严守护，灵踪那得至今存。
叠中秋帖子词韵仍命翰苑诸臣和之 其三
弘历（清代）

恩科万寿试京师，倜傥伊谁玉局诗。且共从臣赓綵帖，好看碛魄彻沧池。
登蓬莱阁
韦骧（宋代）

行尽东州到此州，登临更尽北山头。孤城突兀连沧海，三岛参山耸暮秋。

广座下疑鳌负石，危檐远学蜃为楼。蓬莱方丈虽冥邈，高阁今朝亦胜游。
凌霄花为复上人作
赵东阁（宋代）

袅袅枯藤浅绛葩，夤缘直上照残霞。
老僧不作依附想，将谓青松自有花。
题爽轩诗
郭印（宋代）

心澄气自爽，满目是青山。
欲知拄颊意，一笑可忘言。
残句：可憐世上金和寳
范成大（宋代）

可憐世上金和寳，借尔閑看七十年。
谢洪府黄安中尚书惠双泉二首 其二
郭祥正（宋代）

北风变冷水归𤃩，南浦扁舟未得行。孤雁叫云诗胆碎，怒涛舂岸客魂惊。

谁陪高论应悬榻，想有雄词欲鲙鲸。病骨支离难强起，尚蒙樽酒慰馀生。
近买山范湾自营藏地与亡弟草塘君及外家墓茔
薛嵎（宋代）

因缘还是范湾边，乾巽峰高四应全。
千古青山逢具眼，数茎秋应近衰年。
倒骑黄犊循来路，贪看行龙下远田。
惭愧邻翁为指说，传闻此地产英贤。
冬日书怀 其二
何佩芬（清代）

虚窗纳云影，清气满书帷。败叶无空响，孤花有静姿。

冻凝苍藓径，寒到白鸥湄。尝尽酸辛味，惟应晓镜知。
南中别王陵成崇
张说（唐代）

握手与君别，歧路赠一言。曹卿礼公子，楚媪馈王孙。

倏尔生六翮，翻飞戾九门。常怀客鸟意，会答主人恩。
自得
释绍昙（宋代）

宝山有宝费搜寻，何似形山宝最亲。左右逢原好收取，丝毫全不假他人。
挽邵公容春
王柏（宋代）

北风北风兮丹旐飞飞，申原迈迈兮铎声孔悲。
素韁栾栾兮二迈皇皇，如有望兮魂其来归。
地有灵兮人杰，表尔隧兮丰碑。
登东峰寻明徵君宅过懋上人故居
欧大任（明代）

日暮猿啼旧宅，山深鹿饮流泉。不见高僧禅诵，凄凄芜草春烟。
赠范君用笔工五首
方回（元代）

未夸长管入手梗，政须短管护铦锋。
未染濡时常著帽，忽□脱帽走蛟龙。
和陶饮酒二十首
苏轼（宋代）

去乡三十年，风雨荒旧宅。
惟存一束书，寄食无定迹。
每用愧渊明，尚取禾三百。
颀然六男子，粗可传清白。
於吾岂不多，何事复叹息。
又次韵汉卿 其一
史浩（宋代）

本是飘然不系船，迩来清兴为梅牵。小春枝上含珠颗，蜡屐还须破晚烟。
题汀州丁三溪知事卷
萨都剌（元代）

三溪会汀州，上有仙人居。乃是丁令威，玉佩摇琼琚。

高秋下风露，水清映芙蕖。华表惯闻鹤，小船閒钓鱼。

鉴湖风半曲，贺老意何如。
送兴国令徐师回殿丞
赵抃（宋代）

报政方山下，分携赣水滨。人蒙百里惠，花见四年春。

亲志乐戏綵，家声高缙绅。还期逢庆节，慈宴拱严宸。
巫山一段云 携杖上禅房山
尹志平（元代）

自在三山客，逍遥西海宾。孤身到处自全真。风月永为邻。识破浮华虚假。谁羡望云星马。一条拄杖胜龙骖。稳步上高岑。
刘伯伦
汪绍焻（清代）

生死穷通付醁醽，妇言虽好不须听。利名役役真成醉，只有先生是独醒。
赵宪使席上
释居简（宋代）

乡来踏雪旴水滨，雪云贴水一样清。老玉堂仙在江上，玉色照耀梅花明。

亦有过庭一双玉，翠鸾矫矫停梧竹。乃翁事业在太史，天遗埙篪响相续。

浙江以西秋雨馀，一道十九几为鱼。悬金并日相喣濡，官忧输赋私忧租。

鲜明绣衣霄汉立，终日讲明荒政急。只今人命在盆底，犹解倒悬端不啻。
临终诗
释智恺（南北朝）

千月本难满，三时理易倾。石火无恒焰，电光非久明。

遗文空满笥，徒然昧后生。泉路方幽噎，寒陇向凄清。

一随朝露尽，唯有夜松声。
书感
刘克庄（宋代）

仲尼已没世无师，新学专门各自私。
死守不为它说胜，秘藏似自外人窥。
欲招程子看通典，兼起欧公讲击辞。
浩叹迩来耆旧尽，绪言分付与群儿。
作野饮诗後一日复作此篇反之
陆游（宋代）

世事如海沙，巧历不能数。
身居忧患中，殆若堕阱虎；又如住败忧，岌岌日撑拄，中夜风雨至，摧压固其所。
孰能知其然？徙义以为主。
要于一念间，不敢欺仰俯。
兢兢日三省，宁可自莽卤？君看昔先师，乃媿不若禹。
次韵解颐叟九日登楼唐律二首 其一
许及之（宋代）

诗翁九日独登楼，怅望当年浅碧洲。菊径全稀虚过节，橘乡无碧敢当侯。

汉庭非晚咨良策，边算于今待远筹。曾得合肥家信否，未应胡越可同舟。
取清苦廉正为韵课四古风呈漕使苏叔子 其三
曾丰（宋代）

夷齐饿至死，利固非所餂。赢取万世名，犹疑未为廉。

了无近名事，始不犯世嫌。贪廉公两忘，退与大道潜。
华光省中夜闻城外捣衣诗
费昶（南北朝）

阊阖下重关，丹墀吐明月。秋气城中冷，秋砧城外发。

浮声绕雀城，飘响度龙阙。宛转何藏摧，当从上路来。

藏摧意未已，定自乘轩里。乘轩尽世家，佳丽似朝霞。

圆珰耳上照，方绣领间斜。衣薰百和屑，鬓插九枝花。

昨暮庭槐落，今朝罗绮薄。拂席卷鸳鸯，开幔舒龟鹤。

金波正容与，玉步依砧杵。红袖往还萦，素腕参差举。

徒闻不得见，独夜空愁伫。独夜何穷极，怀之在心恻。

阶垂玉衡露，庭舞相风翼。沥滴流星辉，灿烂长河色。

三冬诚足用，五日无粮食。扬云已寂寥，今君复弦直。
水龙吟（别吴兴至松江作）
晁补之（宋代）

水晶宫绕千家，卞山倒影双溪里。白苹洲渚，诗成春晚，当年此地。行遍瑶台，弄英携手，月婵娟际。算多情小杜，风流未睹，空肠断、枝间子。

一似君恩赐与，贺家湖、千峰凝翠。黄粱未熟，红旌已远，南柯旧事。常恐重来，夜阑相对，也疑非是。向松陵回首，平芜尽处，在青山外。
辰十月八日同希周扫松灵石晚步松下怆然有怀
谢直（宋代）

小夫智解短，锥刀竞其身。
养志与养体，孰为能事亲。
堂堂父母躯，浩浩仁义贫。
此贫不以道，此乐岂非真。
我知我天分，人言葛天民。
水亭夜怀黄八粲林六敏
王偁（宋代）

孤亭水云深，人境自幽绝。
七弦罢鸣弹，桐阴初上月。
偶酌尊中醪，高卧望云阙。
荷露清角巾，松飙濯毛发。
寥寥天籁寒，吟咏了未辍。
志偕南阜隐，兴藉东山发。
同心念离居，中夜思超忽。
偈颂七十六首
释师范（宋代）

五月端午节，底事不须说。
百怪尽潜踪，群魔俱殄灭。
和王才臣
杨万里（宋代）

新诗不但不饶侬，便恐除何立下风。
每与胜谈千古事。不知推下尽炉红。
生儿底巧翁何恨，得子销愁我未穷。
剩欲苛留老三迳，念渠何罪亦山中。
绝句六十四首
张伯端（宋代）

天地盈虚自有时，审观消息始知机。
由来庚甲申明令，杀尽三尸道可期。
偈颂七十六首
释师范（宋代）

旧年佛法，说到腊月极尽头。
新年佛法，又从正月还起头。
若论头与极头，都卢只在拄杖头。
霅溪
杨万里（宋代）

道场山背是吴兴，只不教人到德清。
霅水相留别无计，却将溪曲暗添程。
送人纸笔
王迈（宋代）

阿连诗语已通神，玉版霜毫不厌珍，
老我簿书安用此，自应回施与青春。
挽建昌詹使君二首
刘克庄（宋代）

稍喜佩铜鱼，邅回四纪馀。
早无人料理，晚有鬼揶揄。
把酒言犹在，凝香梦竟虚。
斯人止如此，恐坐太清臞。
元夕偶成
苏籀（宋代）

里唱涂讴铙吹轰，软尘梁苑记前生。
宝珠穿蚁嬉游肆，莲蕊然犀不夜城。
透碗灯繁人昼绣，隔罗光醖酒渑清。
春娃环舞云阶隘，邦媛鲜妆月地行。
李新仲圭同游醮坛归以诗告别次韵
李石（宋代）

别去名场叹滞留，肯来空谷话清幽。
知君有约趋金马，笑我无心对白鸥。
千顷量陂能却老，一编家学莫他求。
相将杖履题诗处，跨麂山头记旧游。
杂感 其一
曾纪泽（清代）

廿年稽古注虫鱼，搜括嬴秦劫火余。为考谐声类隔术，兼通画革傍行书。

九千文字成嚆矢，十万程途骋传车。安得上林亲射雁，羝羊未乳返吾庐。
至南陵答皇甫岳
王昌龄（唐代）

与君同病复漂沦，昨夜宣城别故人。

明主恩深非岁久，长江还共五溪滨。
穷年守岁五首 其一
郑潜（明代）

穷年百忧集，怅然怀故居。故居渺何许，亲爱当何如。

严君赣东邑，道阻音问疏。近使岭表来，分寄廪禄馀。

新舂雪三斗，喜给旬浃储。加餐拜深恩，甘旨惭久虚。

谁知海邦客，弹铗歌无鱼。
口占次郑时明国学梅花诗韵二首 其二
顾璘（明代）

閒将标格品花神，独许梅花自有真。雪里清香无俗艳，水边潇散一高人。

盟心特挺冰霜节，透骨那薰脑麝尘。招引东皇回淑气，任教红紫领馀春。
端午内中帖子词·太上皇后阁
王珪（宋代）

複道青槐合，琱盘碧李新。
百灵扶绣户，不假艾为人。
清平乐 李竹懒溪山入梦图
吴湖帆（清代）

溪山入梦。彷佛秦时洞。一片空濛天籁送。诗思画情自涌。

酒醒金粟徐伸。等閒青眼浮云。大智原同愚若，倪黄应是前身。
王生以诗见贻次韵答之生视脊中环中实仲父
李彭（宋代）

渠渠太火门，诸郎盖当世。大匠无弃材，知人亦未易。

阿戎两云孙，骎骎遣人畏。难兄江南秀，美比尝托意。

歘为修文郎，不作活国士。令弟老数奇，禅寂甘穷悴。

时于翰墨场，往往见高致。扬州故时语，弈弈好风气。

独识史君颜，周礼秉早岁。背城几借一，问学晚尤粹。

相逢且班荆，十事欲九异。何须张女弹，端为建康醉。

请抛高门竿，莫反鲁麟袂。花药聘君湖，暄风揽春思。

人生行乐耳，馀事栩栩寐。崇兰有国香，宁以不服废。

虽无双南金，可报绿绮惠。此岂小物哉，吾言未渠弃。
所感吟
邵雍（宋代）

人生无定准，事体有多端。
客宦危疑处，家书子细看。
既曾忧险阻，方信喜平安。
男子平生事，须于痛定观。
丁丑二月征漳寇进兵长汀道中有感
王守仁（明代）

将略平生非所长，也提戎马入汀漳。数峰斜日旌旗远，一道春风鼓角扬。

莫倚贰师能出塞，极知充国善平羌。疮痍到处曾无补，翻忆钟山旧草堂。
书西县壁
韦骧（宋代）

判袂知非远，驰轺约屡经。犹于暮云底，回首汉皋亭。
游会胜寺蒙泉
吕本中（宋代）

去郡十五里，满山蔽青松。朝来雨初过，萧瑟鸣悲风。

踏泥转溪雨，路尽山无穷。层崖筑栏阁，宛在云烟中。

引水绕砌下，濆石常飞濛。寻幽到寺背，苍碧摩高空。

古甃冽寒泉，浅沙影重重。伏流尚数步，暗与溪相通。

潺湲去何之，可折从此东。会有到海期，岂计朝莫功。

我行因避贼，眺览聊从容。徘徊未忍去，僧饭催撞钟。
咏怀诗十三首 其十三
阮籍（魏晋）

晨风扫尘，朝雨洒路。飞驷龙腾，哀鸣外顾。揽辔按策，进退有度。

乐往哀来，怅然心悟。念彼恭人，眷眷怀顾。日月运往，岁聿云暮。

嗟余幼人，既顽且固。岂不志远，才难企慕。命非金石，身轻朝露。

焉知松乔，颐神太素。逍遥区外，登我年祚。
饮圣俞西轩
韩维（宋代）

欢常以饮合，欢意则非外。
今吾二三子，共此西轩会。
主人吾儒秀，言与二雅配。
酒行倡大论，文字略琐碎。
上言砰人物，要当本诸内。
下言讥为学，不以满自概。
唐之众诗人，区别各异派。
一经群子评，敛凿弃秕{左火右备}。
予曰吾圣俞，名足通后代。
答我文如韩，尚有六经在。
况吾何所立，闻誉若抱趸。
圣俞善诱掖，斯语不无戒。
意欲令吾曹，事业进以大。
我虽顽无能，闻此亦健快。
呼觞满自引，不畏坐客怪。
归来书短篇，聊以记所佩。
幸秦川上梓潼山
李衍（隋代）

乔岩簇冷烟，幽径上寒天。下瞰峨眉岭，上窥华岳巅。

驱驰非取乐，按幸为忧边。此去如登陟，歌楼路几千。
送牛守赴藤州二首 其二
彭龟年（宋代）

半世几契阔，今年又别离。我应嗟去远，人已恨来迟。

宿草青无限，野花红欲窥。藩车行有诏，山路且逶迤。
题灵隐寺师一上人十韵
张祜（唐代）

八十空门子，深山土木骸。片衣闲自衲，单食老长斋。

道性终能闲，人情少不乖。樔枸居上院，薜荔俯层阶。

洗钵前临水，窥门外有柴。朗吟挥竹拂，高楫曳芒鞋。

迸笋斜穿坞，飞泉下喷崖。种花忻土润，拨石虑沙埋。

旧往师招隐，初临我咏怀。何当缘兴玩，更为表新牌。
古相思曲·其二
佚名（两汉）

十三与君初相识，王侯宅里弄丝竹。
只缘感君一回顾，使我思君朝与暮。
再见君时妾十五，且为君作霓裳舞。
可叹年华如朝露，何时衔泥巢君屋？
关邑簿李大用任满
陈著（宋代）

彩旗蔽野南风香，欢门遮马东路长。
黄童白叟百拜酒，鸾栖主人今日行。
忆昔焦氛涨天赤，手挽龙津力输涤。
簿领为职关系重，儒术饰吏经纶密。
学校一新衿佩来，市井再复图画开。
男耕女织各按堵，山居海藏皆熙台。
口不言功心自谕，三年任满留不住。
我穷欲饯惟有心，一诗收拾行碑语。
如之何说见事明，自有夜月光山亭。
如之何说律已清，亦有秋水铺长汀。
留此贤劳书县谱，携此声名步云去。
君不见政事堂中李参伯，即是当年长社簿。
善士严明仲挽词
许及之（宋代）

清风元在钓台边，分派东嘉世有传。教子以经无尽藏，活人为有不唐捐。

年登九九方开帙，心契三三即了禅。寿得考终称善士，合将哀些表新阡。
哭妹贞娘节烈
郑君老（宋代）

哀哉吾妹兮，生不逢时。痛哉吾妹兮，死此乱离。灰尘涨空兮，铁骑南驰。

旌旗蔽野兮，日色无辉。凶徒蜂起兮，浊乱民彝。恣行劫掠兮，四野伤悲。

我妹遇兹兮，尚在闺闱。若逃患难兮，计无可为。恐被污辱兮，决死无疑。

一刀自刎兮，澌血淋漓。死仆于床兮，不变容仪。刀不落地兮，手尚坚持。

英烈如生兮，人谁敢欺。嗟我独生兮，于世何裨。汝危莫援兮，恨无穷期。

悠悠我思兮，泣涕涟如。人皆有死兮，特出异宜。哀哉痛哉兮，噫嘻。

独存汝名兮，万古无遗。
崇德道中望福严寺
杨万里（宋代）

一径青松露，三门白水烟。殿横林外脊，塔漏隙中天。

地旷迎先见，村移眺更妍。追程坐行役，不得泊春船。
明吴江女子叶小鸾自写小影为顾鉴沙题 其五
朱景英（清代）

一觉游仙雪爪痕，非非想亦画中论。何当无叶重翻案，更为梅花■爱根。
怡云轩歌为茂上人赋
彭罙（元代）

怡云轩前古松树，日日云来满幽户。怡云野老对松眠，看云自来还自去。

非烟非雾流光晶，白衣苍狗倏多形。有时骤雨动灵怪，恐是老龙来听经。

饥食坐单行复息，心与浮云两无迹。钵中水是天上泉，窗隙罅非山下石。

青天漫漫积空寥，磅礴云间无远遥。乘之瞬息千万里，灵鹫峰头雪未消。

我乐在云云我悦，相从不似长相别。云归岩洞我还山，碧潭夜夜看孤月。
嘉佑三年九月受命来岭外七年十一月得请知济
李师中（宋代）

出岫白云犹缭绕，离群飞鸟尚呜悲。
四年人去宁无憾，况是梅花满树时。
马援
徐钧（宋代）

还书万里诫诸郎，毁誉翻成悮季良。
说道谨言元不谨，谤招薏苡亦堪伤。
再次前韵呈林郎中五首 其三
陈造（宋代）

仪图登俊烦玉音，何人望倾英俊林。比喜诸公挽此杰，正复宝鼎荐汾阴。

楚珩赵璧希代宝，丹地紫阁五云深。论思调虞要无迹，安用夫人知格心。
水龙吟·露寒烟冷蒹葭老
苏轼（宋代）

露寒烟冷蒹葭老，天外征鸿寥唳。银河秋晚，长门灯悄，一声初唳。应念潇湘，岸遥人静，水多菰米。乍望极平田，徘徊欲下，依前被、风惊起。
须信衡阳万里，有谁家、锦书遥寄。万重云外，斜行横阵，才疏又缀。仙掌月明，石头城下，影摇寒水。念征衣未捣，佳人拂杵，有盈盈泪。
梅花
潘良贵（宋代）

气欲峥嵘岁欲新，寒梅方信冠群伦。
直能平地凌封雪，可是回根迎小春。
九畹蕙兰真上客，千山桃李尽庸人。
即今攜酒江郊去，弄蕊攀条一拂尘。
画楼空（诉衷情三首）
贺铸（宋代）

吴门春水雪初融。触处小桡通。满城弄黄杨柳，著意恼春风。

弦管闹，绮罗丛。月明中。不堪回首，双板桥东，罨画楼空。
雨华台次胡仲芳韵
刘过（宋代）

寒意湿烟草，浮生吹浪花，
绕台皆峻岭，陈迹一飞霞。
子醉辞吐凤，吾狂字落鸦。
儿童应笑客，风飐角巾斜。
含笑花五首 其五
李纲（宋代）

谓之曾诘笑何因，只笑明时窜海滨。晋以志穷莱以直，定兼我拙作三人。
感怀
李煜（五代）

又见桐花发旧枝，一楼烟雨暮凄凄。

凭阑惆怅人谁会，不觉潸然泪眼低。

层城无复见娇姿，佳节缠哀不自持。

空有当年旧烟月，芙蓉城上哭蛾眉。
顷在金陵郡斋与黄观复夜坐漏箭下一二十刻率
苏泂（宋代）

映雪工夫久已无，引锥自刺一何愚。
青灯一盏书狼藉，画作金陵瞌睡图。
星岩二十景 其八 霞岛飞琼
梁景先（明代）

海上仙山涌翠鬟，流霞淡荡露漙漙。琼华三岛春狼籍，时有飞泉响佩环。
次韵李秬赏花
晁补之（宋代）

天香国色竞新奇，初过清明未觉稀。
困舞尚迎风袅袅，醉妆犹弄日晖晖。
飘零洛下千金价，惭愧江南百草非。
谢守多才最怜尔，百篇能伴羽觞飞。
送僧归南岳
项斯（唐代）

心知衡岳路，不怕去人稀。船里谁鸣磬，沙头自曝衣。

有家从小别，是寺即言归。料得逢春住，当禅云满扉。
五行王相诗
刘攽（宋代）

长生不我欺，幼学每自坚。沐浴蕙兰芳，呼吸朝霞鲜。

冠带谒紫皇，左右宾列仙。临官太清上，拜赐玉案前。

帝王固陈迹，圣智不足甄。衰容了成稚，白发倏更玄。

病笑留侯晚，妙许成子贤。死者不复作，尘埃殊可怜。

墓隧侵人居，海水为桑田。绝迹自此远，飘飖周九天。

胎化两珍禽，羽翼为我先。养志幸有成，眷言惭自然。
次韵监试潼川提刑张兵部有怀家山木犀
魏了翁（宋代）

形安宇泰即吾乡，花解随人到处黄。
何事归心起张翰，有来妙处出君房。
荣枯境里自殊观，造化机中无别香。
不见儋州安乐法，随花随客作重阳。
泥行终日至晡始抵中桥六绝
岳珂（宋代）

历尽清湾日已晡，断虹吹浪过平湖。
儿痴不识中桥影，问道前山有雨无。
送迁客
虚中（唐代）

倏忽堕鹓行，天南去路长。片言曾不谄，获罪亦何伤。
象恋藏牙浦，人贪卖子乡。此心终合雪，去已莫思量。
秋日寄吕永寿微中
文同（宋代）

落日照容谷，寥然官署秋。
开帘临绝巘，凭几对寒流。
古意深中得，诗中静外游。
三年多少景，满箧是冥搜。
制置丁少卿生日
魏了翁（宋代）

皜皜陵霄独鹤飞，九芙蓉里烂生辉。
青阳少府旧弓冶，白石先生新杼机。
阅尽世纷磨不磷，听渠公论是邪非。
恭惟陛下方新政，小却犹应伴紫薇。
送滕子昭绩溪罢归
范成大（宋代）

天马西极来，目力尽九寰。
执辔者谁欤？堕此空谷间。
草深石啮足，一跃度孱颜。
长风送逸驾，荡荡登虎关。
五云清都上，白日开帝闲。
钩陈动光彩，球琳锵辔环。
亦复念旧群，依然叹驽顽。
红尘起天末，可望不可攀。
水龙吟 遗山先生有醉乡一词，仆饮量素悭，
白朴（元代）

醉乡千古人行，看来直到亡何地。如何物外，华胥境界，升平梦寐。鸾驭翩翩，蝶魂栩栩，俯观群蚁。恨周公不见，＊生一去，谁真解、黑甜味。闻道希夷高卧，占三峰、华山重翠。寻常羡杀，清风岭上，白云堆里。不负平生，算来惟有，日高春睡。有林间剥啄，忘机幽鸟，唤先生起。
夏日昼寝梦游一院阒然无人帘影满堂惟燕蹋筝
陆游（宋代）

桐阴清润雨余天，檐铎摇风破昼眠。
梦到画堂人不见，一双轻燕蹴筝弦。
省试行不由径
张籍（唐代）

田里有微径，贤人不复行。孰知求捷步，又恐异端成。

从易众所欲，安邪患亦生。谁能达天道，共此竞前程。

子羽有遗迹，孔门传旧声。今逢大君子，士节自光明。
月夜台上听友人弹琴
允禧（清代）

高台夜色深，月下闻清琴。能使座中客，俱生尘外心。

石泉泻寒碧，霜竹折孤音。曲罢长天静，忘言一整襟。
水调歌头·潇洒东湖上
林淳（宋代）

潇潇东湖上，夜雨洗清秋。朝来尘霁，凝望千里兴悠悠。山色揉蓝深染，波影青铜新铸，□冷翠光浮。蓑笠真吾事，聊整钓鱼钩。坐中客，凌王谢，更风流。一觞一咏，豪俊谈笑气吞牛。花月连环长好，到处名园池□，遇景且遨游。试问陶元亮，底事赋归休。
醉落魄（知答陈景卫望湖楼见忆）
胡铨（宋代）

千岩竞秀。西湖好是春时候。谁知梅雪飘零久。藏白收香，空袖知羹手。

天涯万里情难逗。眉峰岂为伤春皱。片愁未信花能绣。若说相思，只恐天应瘦。
鹧鸪天（情景）
洪茶（宋代）

意态婵娟画不如。莹然初日照芙蕖。笑捐琼佩遗交甫，肯把文芙掷幼舆。

花上蝶，水中凫。芳心密意两相于。情知不作庭前柳，到得秋来日日疏。